Jeannette Wing

Jeannette Marie Wing (Newark, AEB, 1956) informatikari eta ingeniari estatubatuarra da. Columbiako Unibertsitateko Datu Zientzien Institutuko zuzendaria da, eta bertan informatikako irakaslea ere bada. Pentsaera konputazionala kontzeptuaren sustatzaile garrantzitsua izan da.

2017ko ekainaren 30era arte, Microsoft Research-eko lehendakariorde korporatiboa izan zen. 2013a baino lehen, informatikako irakaslea izan zen Carnegie Mellon Unibertsitatean (Pittsburgh, Pennsylvania, Estatu Batuak). Konputazio- eta informazio-zientzietako zuzendari laguntzaile ere izan zen AEBko Zientziarako Fundazio Nazionalean, 2007tik 2010era.

 Hezkuntza 
Wingek ingeniaritza elektrikoa eta informatika ikasi zuen MITen, 1979ko ekainean bukatu zituen. Bere zuzendariak Ronald Rivest eta John Reiser izan ziren. 1983an, informatikako doktoretza lortu zuen MITen bertan, John Guttag-en zuzendaritzapean.

 Ibilbidea eta ikerketa 
Wing Hegoaldeko Kaliforniako Unibertsitatean hasi zen lanean 1982tik 1985era, eta ondoren Carnegie Mellonen 1985etik 2012ra. Informatika Saileko zuzendari izan zen 2004tik 2007ra eta 2010etik 2012ra. 2013ko urtarrilean, Carnegie Mellon utzi zuen Microsoft Research-en lan egiteko.

Wing metodo formalen komunitateko kide liderra izan da, bereziki Larch eremuan. Ikerketa proiektu ugari zuzendu ditu eta argitalpen asko egin ditu.

Barbara Liskovekin batera, 1993an argitaratutako Liskoven ordezkapen printzipioa garatu zuen.

Pentsaera konputazionalaren sustatzaile garrantzitsua ere izan da, informatikako problemak ebazteko eta abstrakzioa egiteko erabiltzen dituen teknika algoritmikoak eta beste diziplina batzuetan duten aplikazioa adieraziz.

Honako aldizkari hauetan argitalpen-kontseiluko kidea da:

 Foundations and Trends in Privacy and Security 
 Journal of the ACM
 Formal Aspects of Computing (Ipar Ameriketako editorea)
 Formal Methods in System Design
 International Journal of Software and Informatics
 Journal of Information Science and Engineering
 Software Tools for Technology Transfer

 Pentsaera konputazionala 
Informatikaren erabilera gizartean orokortu da. Zientzia guztietan erabiltzen dira metodo konputazionala. Hori dela eta, eskolako curriculumean pentsaera konputazionala zer den azaltzeko beharra zabaldu da. Papert izan zen lehena terminoa erabiltzen, eta bere esanetan, konputagailuen xarma kontzeptu abstraktuak ulertzeko erreferentzia bat eskaintzean datza. Wing-en lanak eman zion zabalkundea gaiari. Wingen ikuspuntutik, Pentsaera Konputazionalaren elementu batzuk beste arloetan topatu badaitezke ere, informatikan dauka oinarria eta informatikaren testuingurutik abiatu behar da pentsaera hori garatzeko. Eta gainera, informatika ez da soilik programazioa.Iriarte, Iñaki. Pentsaera Konputazionala jolasen bidezko Kimikaren irakaskuntzan. Informatikari Euskaldunen Bilkura, UEU. 2024

Pentsaera Konputazionala kontzeptua definitzerakoan elementu hauek azaldu ohi dira:

 Prozesu mentalak: Problemak ebazteko erabilgarriak diren estrategia mentalak (pentsaera algoritmikoa; pentsaera logikoa; problemen deskonposaketa eta modularizazioa; abstrakzioa; patroiak antzematea; orokortzea).
 Metodoak: Informatikariek asko erabiltzen dituzten hurbilpen operatiboak (automatizazioa; datu-bilketa, datu-analisia eta datu-adierazpena; paralelizazioa; modelizazioa eta simulazioa; analisia eta ebaluazioa; programazioa).
 Praktikak: Makina informatikoetan oinarritutako irtenbideak aplikatzeko erabiltzen diren ohiko praktikak (esperimentazioa, iterazioa, aritzea; testatzea eta zuzentzea; berrerabiltzea eta nahastea).
 Zeharkako gaitasunak: Informatikarien pentsaera hobetu dezaketen bizitzarako gaitasun erabilgarriak (diseinua eta sormena; komunikazioa eta kolaborazioa; hausnarketa, ikasketa, meta-hausnarketa, mundua konputazionalki ulertzea; anbiguotasuna onartzea, ekinez aritzea problema konplexuen aurrean).

 Erreferentziak 

 Kanpo estekak 
 Aaronson, L., Q&A With: Jeannette Wing
 Jon Udell's Interviews with Innovators – Dr. Jeannette Wing

Kategoria:Emakume informatikariak